Сказ цяпер я павяду  
пра ляноту-злыбяду.   
  
Мурашык  
(Коткавы казкі)  
*Яраслаў Пархута*

Вам вядома, малышы,

Як працуюць мурашы.

…А ў мурашніку адным,

Што ў бары стаіць сівым,

Вырас неяк абібок.

Ён ад дому — ані крок!

Усяго што мог рабіць —

У цянёчку лынды біць.

Да таго ж хвальком ён быў,

Кулаком у грудзі біў:

— Хоць сягоння я магу

Ліса цапнуць за нагу

I, як толькі захачу,

Хвост на памяць адкручу!..

Ліс пачуў і — тут як тут:

— Хто жадае мне пакут?!.

Зледзянела ўся душа

У задзіры Мураша.

Ды назаўтра на суку

Выхваляўся Павуку:

— Калі так — да матузка

Прывяжу Маладзіка.

Светла бегаць будзе ў гай —

Хоць ігліцу ты збірай!

А Павук стары са сну

Ножык точыць аб сасну…

Скалануў малога страх

(Не сусед, а проста жах!).

Патырчма на дол зляцеў

І на доле тым самлеў.

Потым — зірк туды, сюды:

Мора перад ім вады!

— Цётка Люгашка, — сказаў, —

На той берэга перапраў!

— Прэч ад купіны, гультай,

Нам канцэрта не зрывай!..

I Мурашык наш бягом

На лясны аэрадром.

Стаў прасіцца ў Страказы:

— Да сваіх ты завязі!

— Заляцець магла б я ў бор —

Не заводзіцца матор.

Пра бяду пачуў Слімак —

Не смяяўся зроду так:

— Як хвасты круціць — дык мог,

А цяпер — ні рук, ні ног!..

Сеў Мурашык пад кустом,

Слёзы льюцца ручаём:

— Што рабіць мне? Як мне быць?

Як мне мора пераплыць?

Раптам бачыць: з-за гары

Коцяць нешта Камары.

— У арэхавай шкарлупцы

Будзеш ты нібыта ў шлюпцы!

Так што, браце, не бядуй,

Бяры тычку і кіруй!

Шчыра кажучы, з нязвычкі

Дрэнна слухалася тычка.

Ды нарэшце наш герой

Пераплыў на бераг свой.

А на беразе на тым

Мітусіліся браты:

— Вечна ў нешта ўліпнеш ты!..

Брацца ўжо за розум час!

Не падводзь ты болей нас!

I Мурашык б'е чалом:

— Перастану быць хвальком!

Не хачу гультаяваць —

Буду з вамі працаваць!..

Сапраўды, з пары тае

Ад братоў не адстае…